Huishulp-moord: ‘Dit het hom gebreek’Wilma van Tonder. Foto: Facebook “Dit was een van die moeilikste tonele waarop ek nog was. Dit was só emosioneel.” Só het adv. Jean Berdou, voorsitter van die Douglasdale GPF, aan Maroela Media gesê met verwysing na die moord op Wilma van Tonder (42). Die ma van twee is op 12 Oktober wreed vermoor in ŉ veiligheidskompleks in Scealesweg in Lonehill in Johannesburg. Die gesin se huiswerker, Norma Mudondo, is Sondag in Florida Lake in Roodepoort in verband met die moord in hegtenis geneem. Ao. Balan Muthan, polisiewoordvoerder, het bevestig Mudondo het Dinsdag in die Randburg-landdroshof verskyn. Sy is borgtog geweier en moet weer op 27 Januarie in die hof wees. Volgens Berdou het die huiswerker slegs sowat drie maande vir die gesin gewerk. “Ons verstaan daar was ŉ woordewisseling oor geld wat glo vermis was. Dit het na die volgende dag oorgespoel toe Wilma vermoor is.” Wilma is verskeie kere met ŉ mes gesteek. Wilma en haar man, dr. Mario van Tonder, se een kind was ten tyde van die voorval tuis. “Wilma en Mario het deur die dag op WhatsApp gesels toe sy ewe skielik nie meer geantwoord het nie. Mario het kort daarna huis toe gery waar hy op Wilma se liggaam afgekom het en sy vyfjarige seun wat ook tuis was. Die ander kind is deur ander familielede by die skool gaan haal.” Volgens Berdou is Mario steeds platgeslaan ná die moord op sy vrou. “Dit het hom gebreek. Hy en die kinders het ná die moord by ander mense tuisgegaan, hulle kon net nie terugkeer na die huis toe nie. Dit lyk of hulle die huis gaan verkoop. Ander inwoners in die kompleks is ook erg geraak deur die moord op Wilma. Hulle het die dag van haar moord buite op die sypaadjies gesit en huil. Hulle kon dit nie glo nie.” Berdou het die ondersoekspan geloof vir hul toewyding om die verdagte vas te trek. “Ons verneem sy kom van Zimbabwe en dit is nog nie duidelik of sy wettig in die land was nie.” Lenka Tokarzewski, Wilma se vriendin en buurvrou, het gesê sy moes haar vriendin se bloed opvee. “Sy is wreed vermoor. Sy is herhaaldelik gesteek in haar bene en bors. Ek het langs haar lyf gekniel, haar hand vasgehou en ernstig gebid dat haar siel in vrede sal rus en dat sy haar plek na die hemel sal vind, selfs al het dit beteken dat sy haar man, haar twee klein seuns en die huis wat sy met haar hele hart liefgehad het, moes agterlaat.” Van Tonder sou Woensdag 43 jaar oud geword het. Sy is op 19 Oktober uit die NG kerk in Bryanston begrawe.